[pic] | AZ EURÓPAI KÖZÖSSÉGEK BIZOTTSÁGA |

Brüsszel, 09.08.2006

COM(2006) 448 végleges

2006/0151 (CNS)

Javaslat

A TANÁCS RENDELETE

a költségvetési fegyelemről szóló 2040/2000/EK tanácsi rendelet hatályon kívül helyezéséről

(előterjesztő: a Bizottság)

INDOKLÁS

A költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-én elfogadott intézményközi megállapodás[1] meghatározza az Európai Unió 2007-2013-as időszakra vonatkozó, többéves pénzügyi keretét. A költségvetési fegyelemről szóló, 2040/2000/EK tanácsi rendeletben foglalt rendelkezések szükségtelenné váltak, és egyes pontokon nem felelnek meg az intézményközi megállapodás rendelkezéseinek.

A mezőgazdasággal kapcsolatos rendelkezések

A 2000–2006 közötti időszakra vonatkozó pénzügyi keret tapasztalatai azt mutatják, hogy a továbbiakban nincs szükség a költségvetési fegyelemről szóló 2040/2000/EK tanácsi rendeletben előírt mezőgazdasági iránymutatásra, mivel a mezőgazdasági kiadásokat már a 2013-ig elfogadott felső határokkal korlátozták. A mezőgazdaságra vonatkozó költségvetési fegyelemmel kapcsolatos egyéb rendelkezéseket a közös agrárpolitika finanszírozásáról szóló, 1290/2005/EK tanácsi rendelet[2] (18–20. cikk) átvette és megerősítette.

A tartalékokkal kapcsolatos rendelkezések

A 2007-2013 közötti időszakban a kölcsöngaranciákra képzett tartalék helyébe egy költségvetési sor lép a 4., „az EU mint globális partner” megnevezés alatt. A Bizottság javaslatot tett továbbá egy új jogalapra[3] épülő új mechanizmusra a külső fellépésekre vonatkozó garanciaalap tartalékképzéséhez. Az új mechanizmus alapja a kölcsönök és kölcsöngaranciák kinnlevő összegéhez kapcsolódó utólagos tartalékképzés. Ez egy kötelező kiadásnak tekintett hagyományos költségvetési tételből történő rendszeres tartalékképzést tesz lehetővé, ezért nincs többé szükség ad-hoc tartalékra.

A harmadik országoknak nyújtott sürgősségi segélyre képzett tartalék immár szerepel az Európai Közösségek általános költségvetésére alkalmazandó költségvetési rendeletben[4]; összegét és felhasználási feltételeit pedig a költségvetési fegyelemről és a pénzgazdálkodás hatékonyságáról és eredményességéről szóló, új intézményközi megállapodás állapítja meg.

Végül pedig, a külső fellépésekre vonatkozó garanciaalapra vonatkozó új tartalékképzési mechanizmusból, valamint a fenti intézményközi megállapodásban szereplő, a sürgősségi segélyre képzett tartalék felhasználási szabályaiból fakadóan a kapcsolódó kiadásokat – a költségvetésben szereplő egyéb kiadásokhoz hasonlóan – a saját forrásokból fedezik, így többé nincs szükség külön rendelkezésekre.

Ilyen körülmények között a Bizottság úgy véli, hogy a 2040/2000/EK tanácsi rendeletet hatályon kívül kell helyezni.

2006/0151 (CNS)

Javaslat

A TANÁCS RENDELETE

a költségvetési fegyelemről szóló 2040/2000/EK tanácsi rendelet hatályon kívül helyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37., 279. és 308. cikkére,

tekintettel a Bizottság javaslatára[5],

tekintettel az Európai Parlament véleményére[6],

tekintettel a Számvevőszék véleményére[7],

mivel:

1. A költségvetési fegyelemről szóló, 2000. szeptember 26-i 2040/2000/EK tanácsi rendelet[8] megállapítja azokat a szabályokat, melyek célja az egyrészt az EMOGA Garanciarészlegével, másrészt a külső fellépésekre képzett tartalékokkal kapcsolatos közösségi kiadások megfelelő kezelésének biztosítása, a költségvetési fegyelemről és a költségvetési eljárás javításáról szóló, 1999. május 6-i, az Európai Parlament, a Tanács és a Bizottság közötti intézményközi megállapodásban[9] foglalt, a hatékony és eredményes pénzgazdálkodásra vonatkozó elvekkel összhangban.

2. A költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i, az Európai Parlament, a Tanács és a Bizottság közötti intézményközi megállapodás[10] I. mellékletében szereplő, 2007-2013-as többéves pénzügyi keretben megállapított felső értékek nem teszik szükségessé a 2040/2000/EK rendelet I. részében (mezőgazdasági kiadások) foglalt mezőgazdasági útmutatás megtartását.

3. A 2040/2000/EK rendelet I. részében szereplő, a mezőgazdaságra vonatkozó költségvetési fegyelemmel kapcsolatos fennmaradó rendelkezések helyébe a közös agrárpolitika finanszírozásáról szóló, 2005. június 21-i 1290/2005/EK tanácsi rendelet 18–20. cikkei léptek[11].

4. A 2040/2000/EK rendelet II. része tekintetében, a külső fellépésekre képzett tartalékokra vonatkozóan többé nincs szükség külön – a saját források rendszer összefüggésében kivételes –rendelkezésekre és intézkedésekre a garanciaalap és a sürgősségi segélyre képzett tartalék fedezése céljából. A 2007-2013 közötti időszakban a kölcsöngaranciákra képzett tartalék helyébe egy költségvetési sor lép a 4., „az EU mint globális partner” megnevezés alatt; a sürgősségi segélyre képzett tartalékkal kapcsolatos fő elveket az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet [12] állapítja meg, míg a annak összegét, illetve a felhasználás feltételeit a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás[13] határozza meg. Mivel ez közvetlenül nem érinti harmadik felek érdekeit, nem szükséges ez utóbbiakat belefoglalni egy rendeletbe.

5. Következésképpen a 2040/2000/EK rendelet valamennyi rendelkezése tárgytalanná vált.

6. A 2040/2000/EK tanácsi rendeletet ezért hatályát veszti,

ELFOGADTA EZT A RENDELETET:

1. cikk

A 2040/2000/EK tanácsi rendelet 2007. január 1-jével hatályát veszti.

2. cikk

Ez a rendelet az Európai Unió Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

a Tanács részéről

az elnök

[pic][pic][pic][pic][pic][pic]

[1] HL C 139., 2006.6.14., 1. o.

[2] HL L 209., 2005.8.11., 1. o.

[3] COM (2005) 130 végleges, 2005.4.5.

[4] HL L 248., 2002.9.16., 1. o.

[5] HL C […]., [ …]., […]. o.

[6] HL C […]., [ …]., […]. o.

[7] HL C […]., [ …]., […]. o.

[8] HL L 244., 2000.9.29., 27. o.

[9] HL C 172., 1999.6.18., 1. o.

[10] HL C 139., 2006.6.14., 1. o.

[11] HL L 209., 2005.8.11., 1. o. A 320/2006/EK rendelettel (HL L 58., 2003.10.31., 42. o.) módosított rendelet.

[12] HL L 248., 2002.9.16., 1. o. A legutóbb a […] módosított rendelet.

[13] HL L 139., 2006.6.14., 1. o.